Martin Henriksen (DF), 2009-04-17:
Det kan jeg ikke bekræfte.
Når jeg kigger på de historier, der kommer op og gentages med mellemrum, så synes jeg ikke, at bedømmelsen har været klar nok, jeg synes ikke, den har været tydelig nok.
Vi har fra Dansk Folkepartis side på flere forskellige faconer efterlyst den fordømmelse, og vi synes ikke, den er kommet klart og tydeligt, og det er derfor, vi har rejst den her forespørgselsdebat i Folketinget.
Jeg bliver også bare nødt til at sige, at hvis det er så grelt, og hvis man har fantasi til at kunne forestille sig, at en elev, der er mørk i huden, ikke kan komme ind på en bestemt folkeskole, fordi eleverne der har meget racistiske holdninger, så vil der komme et ramaskrig, som vil give genlyd i medierne, for de politiske ledere for alle de politiske partier vil stille sig op og sige: Det er grotesk, vi vil ikke finde os i det, regeringen må handle osv. osv.
Men når det handler om danskere med jødisk baggrund, er det ikke tilfældet, og det forstår vi ikke.
Jeg vil bare lige se, om jeg forstår det rigtigt, om Socialistisk Folkeparti vil stemme for eller imod det her forslag.
Jeg vil sige, at så mange detaljer er der trods alt heller ikke i forslaget.
Substansen er jo forholdsvis let at forholde sig til, selvom der selvfølgelig er en masse paragraffer og sådan noget, men det er der jo i alle lovforslag. Jeg vil bare lige høre, om Socialistisk Folkeparti er positivt indstillet over for det her, eller om man er negativt indstillet over for det.
Tak for det.
Grunden til, at vi fra Dansk Folkepartis side har rejst den her debat i Folketingssalen, er jo, at det med jævne mellemrum bl.a. dukker op i dagspressen, at der bliver hetzet mod danske jøder, at de bliver forfulgt, at de er udelukket fra at benytte eksempelvis en folkeskole, fordi der simpelt hen er problemer forbundet med, at der er mange elever, som har forældre, der har arabisk baggrund eller kommer fra Palæstina.
Det synes vi er dybt problematisk.
Vi synes også, at det er dybt problematisk, at der kan være eksempler både fra det jødiske trossamfund og fra dagspressen - også via henvendelser til Dansk Folkeparti, jeg er sikker på, at der også er andre, der har fået dem - på, at danske jøder simpelt hen ikke kan gå på eksempelvis Nørrebrogade.
Vi har set eksempler på, at der bliver spyttet efter dem, at der bliver råbt skældsord efter dem, og der har også været eksempler på, at der direkte har været overfald og forskellige former for hærværk på hjem, hvor folk bor, hvor deres familie bor - og som sagt eksempler på, at de simpelt hen ikke kan gå forskellige steder i samfundet.
Det synes vi er stærkt forkasteligt, og vi synes, det er utroligt, at der ikke har rejst sig et ramaskrig i den offentlige debat om det her.
Det har fyldt lidt, men det har fyldt alt for lidt.
Man kunne forestille sig en situation, hvor nogle forældre med en muslimsk baggrund kom hen på en folkeskole og sagde, at de godt ville have indskrevet deres barn, og hvor skolelederen så gav beskeden: Det vil vi nok fraråde, for vi har nogle elever, som har lidt svært ved at forholde sig til anderledes tænkende mennesker, så du skal nok finde en anden folkeskole til dit barn.
Der ville være et ramaskrig, og med god grund i øvrigt.
Kunne man forestille sig, at der kom nogle forældre med et barn, som var mørk i huden, og at forældrene simpelt hen fik den besked: Dit barn skal nok ikke gå på den her skole, for vi har simpelt hen så mange unge mennesker her, der har racistiske tendenser, så derfor kan dit barn ikke gå på den her skole?
Der ville være et ramaskrig og med god grund.
Men vi synes, at ramaskriget udebliver, når jødiske forældre får den besked, og det kan vi bare ikke forstå.
Det skal der tages afstand fra, og det er det, som vi håber at der bl.a. kommer ud af den debat i dag.
Forhandling